AIIMS दिल्ली में मैलवेयर अटैक, एक्सपर्ट्स ने फेल किया, कुछ देर प्रभावित रही सेवाएं
Breaking News LIVE Updates; BJP Odisha Train Accident| Delhi Mumbai Hyderabad News| भारतीय रिजर्व बैंक की एक कमेटी ने कहा है कि पेंशनर्स को पूरे साल में कभी भी किसी भी बैंक के माध्यम से अपना लाइफ सर्टिफिकेट जमा कराने की सुविधा मिलनी चाहिए।
दिल्‍ली के अखिल भारतीय आयुर्विज्ञान संस्थान (AIIMS) में मंगलवार को तकनीकी खामी की वजह से सर्वर डाउन हो गया। बाद में AIIMS ने ट्वीट किया और बताया कि AIIMS नई दिल्ली में साइबर सेफ्टी सिस्‍टम से दोपहर 2:50 बजे एक मैलवेयर अटैक हुआ। इस अटैक को एक्सपर्ट्स ने सफलतापूर्वक फेल कर दिया है। AIIMS की ई-हॉस्पिटल सेवाएं पूरी तरह से सुरक्षित हैं और सामान्य रूप से काम कर रही हैं। हालांकि इस घटना के बाद कुछ देर के लिए सेवाएं प्रभावित जरूर हुई।
करीब छह माह पहले भी AIIMS में साइबर अटैक हुआ था जिससे सारी सेवाएं प्रभावित हो गई थी। लंबे समय के बाद AIIMS से अपनी साइबर सुरक्षा को मजबूत किया और धीरे-धीरे फिर से सेवाओं को सामान्य किया।
आज की अन्य प्रमुख खबरें...
कर्नाटक विधान परिषद की 3 सीटों पर 30 जून को उपचुनाव होगा
कर्नाटक विधान परिषद की 3 सीटों पर 30 जून को उपचुनाव होगा, रिजल्ट भी उसी दिन आ जाएंगे। इसके लिए 13 जून को नोटीफिकेशन जारी होगा। नामांकन दाखिल करने की आखिरी तारीख 20 जून होगी। उम्मीदवार 23 जून तक नामांकन वापस ले सकेंगे।
दिल्ली में लकड़ी के बक्से में दो बच्चों के शव मिले
दिल्ली के जामिया नगर स्थित एक फैक्ट्री में लकड़ी के बक्से में दो बच्चों के शव मिले हैं। दिल्ली पुलिस ने बताया कि दोनों बच्चे नीरज (8) आरती (6) सोमवार इसी फैक्ट्री में गार्ड हैं। इन बच्चों ने दोपहर 3 बजे अपने माता-पिता के साथ खाना खाया। दोपहर साढ़े तीन बजे वे लापता हो गए। इसके बाद माता-पिता ने उन्हें ढूंढना शुरू किया। लकड़ी के एक बक्से में दोनों के शव मिल गए। पुलिस मामले की जांच कर रही है। पहली नजर में दम घुटने से मौत होने की जानकारी मिली है। बच्चों के शरीर पर चोट के कोई निशान नहीं है।
महाराष्ट्र में बिल्डिंग का मलबा गिरने से 3 मजदूरों की मौत, 2 घायल
महाराष्ट्र के पालघर में री-डिवेलप की जा रही बिल्डिंग का मलबा गिरने से 3 मजदूरों की मौत हो गई। वहीं, 2 मजदूर घायल हैं। उन्हें इलाज के लिए पास के अस्पतालों में भर्ती कराया गया है।
हैती में भूकंप, रिक्टर पैमाने पर तीव्रता 4.9 आंकी गई, मकान गिरने से तीन की मौत
दक्षिणी हैती में मंगलवार को जेरेमी शहर के पास भूकंप का झटका महसूस किया गया। रिक्टर पैमाने पर भूकंप की तीव्रता 4.9 आंकी गई। भूकंप के कारण एक मकान गिर गया। हादसे में तीन लोगों की मौत हो गई। अन्य हादसों में कई लोग घायल हो गए। इनमें बच्चे भी शामिल है। अमेरिकी भूवैज्ञानिक सर्वेक्षण के अनुसार, भूकंप का सेंटर जमीन से 10 किलोमीटर की गहराई पर था।
एअर इंडिया के विमान की रूस में इमरजेंसी लैंडिंग, सैन फ्रांसिस्को जा रही फ्लाइट की इंजन में खराबी आई
दिल्ली से सैन फ्रांसिस्को (अमेरिका) जा रहे एअर इंडिया के विमान की मंगलवार को रूस के मगदान में इमरजेंसी लैंडिंग करवानी पड़ी। एअर इंडिया ने कहा- विमान के इंजन में अचानक आई खराबी की वजह से उसे मदान की ओर डाइवर्ट करना पड़ा।
एयरलाइन कंपनी के अधिकारियों ने बताया कि 6 जून को एअर इंडिया की फ्लाइट AI-173 दिल्ली से सैन फ्रांसिस्को के लिए उड़ान भरी थी। इंजन में तकनीकी खराबी के बाद उसे डायवर्ट करना पड़ा और रूस के मगदान एयरपोर्ट पर सुरक्षित लैंड करवा लिया गया।
एअर इंडिया के मुताबिक, फ्लाइट में 216 पैसेंजर और 16 क्रू मेबर्स समेत 232 लोग सवार थे, जो सुरक्षित हैं। पैसेंजर्स को सभी सुविधा मुहैया करवाई जा रही है। यात्रियों को सैन फ्रांसिस्को ले जाने के लिए दूसरे विमान की व्यवस्था की जा रही है। पढ़ें पूरी खबर...
BSF ने दक्षिण बंगाल सीमा पर 2 बांग्लादेशी यात्रियों को गिरफ्तार किया, 435 विदेशी घड़ियां जब्त कीं
सीमा सुरक्षा बल (BSF) ने मंगलवार को दक्षिण बंगाल सीमा पर 2 बांग्लादेशी यात्रियों को हिरासत में लिया है। उनके पास से 435 विदेशी घड़ियां जब्त की गई हैं, जिन्हें वे भारत में तस्करी के इरादे से लेकर जा रहे थे।
UP में सियालदह-अजमेर एक्सप्रेस में आग लगी, शार्ट सर्किट से हादसा, यात्रियों ने खिड़की से कूदकर जान बचाई
उत्तर प्रदेश के कौशांबी जिले में भरवारी रेलवे स्टेशन के पास मंगलवार दोपहर को 12987 सियालदह-अजमेर एक्सप्रेस में आग लग गई। बताया जा रहा है कि हादसा शॉर्ट सर्किट की वजह से हुआ। आग लगने की सूचना पर ट्रेन को चेन पुलिंग करके रोका गया।
इस दौरान यात्रियों में हड़कंप मच गया। लोगों ने खिड़की-दरवाजे से कूदकर अपनी जान बचाई। फिलहाल आग पर काबू पर लिया गया है।
ओडिशा: सिकंदराबाद एक्‍सप्रेस के B-5 कोच में भरा धुआं, बरहमपुर स्टेशन पर यात्रियों ने की कोच बदलने की मांग
ओडिशा के गंजाब जिले में मंगलवार को सिकंदराबाद-अगरतला एक्सप्रेस के कोच से धुआं निकलने के बाद यात्रियों ने शोर मचाना शुरू कर दिया। मंगलवार दोपहर 12:45 बजे ट्रेन बरहमपुर रेलवे स्टेशन पर पहुंची। तभी ट्रेन के बी-5 कोच में धुआं निकलने लगा। इसे देख यात्री डर गए और बरहमपुर रेलवे स्टेशन पर उतर गए। सूचना मिलते ही रेलवे के कर्मचारी मौके पर पहुंचे और आग को काबू किया। घटना के बाद उसमें सवार यात्री उस कोच में पुन: आगे की यात्रा करने से इनकार कर दिया। बाद में रेल अधिकारियों के समझाने पर करीब 45 मिनट बाद ट्रेन रवाना हो गई।
लखनऊ में कल अखिलेश यादव से मिलेंगे CM केजरीवाल, केंद्र सरकार के अध्यादेश के खिलाफ समर्थन मांगेंगे
दिल्ली के सीएम केजरीवाल कल यानी 7 जून को सपा के राष्ट्रीय अध्यक्ष अखिलेश यादव से मिलेंगे। वे केंद्र सरकार के अध्यादेश के खिलाफ समर्थन मांगेंगे। केजरीवाल ने इससे पहले नीतीश कुमार, ममता बनर्जी, उद्धव ठाकरे, शरद पवार और केसीआर से भी मुलाकात कर चुके हैं। दरअसल, सुप्रीम कोर्ट ने 11 मई को फैसला दिया कि दिल्ली में सरकारी अफसरों पर चुनी हुई सरकार का ही कंट्रोल रहेगा।
सुप्रीम कोर्ट के फैसले के 7 दिन बाद केंद्र सरकार ने 19 मई को दिल्ली सरकार के अधिकारों पर अध्यादेश जारी कर दिया। अध्यादेश के मुताबिक, दिल्ली में अधिकारियों के ट्रांसफर-पोस्टिंग का आखिरी फैसला उपराज्यपाल यानी LG का होगा। इसमें मुख्यमंत्री का कोई अधिकार नहीं होगा। ​​​​​​
कुरूक्षेत्र में जम्मू-दिल्ली नेशनल हाईवे जाम, रोड पर बैठे किसान; टकराव के आसार
हरियाणा के कुरूक्षेत्र में किसानों ने जम्मू-दिल्ली नेशनल हाईवे जाम कर दिया है। सूरजमुखी की खरीद MSP पर करने की मांग को लेकर किसान शाहाबाद-मारकंडा में जीटी रोड पर बैठ गए हैं। यह देख पुलिस ने चारों तरफ बैरिकेडिंग कर दी है। मौके पर माहौल तनावपूर्ण बना हुआ है।
दोनों तरफ से टकराव के आसार देख पुलिस ने थ्री लेयर सिक्योरिटी तैनात कर दी है। पुलिस बल को हाईवे पर तैनात कर दिया गया है। पूरी खबर पढ़ें...
गुजरात के गोधरा में सड़क के इस्तेमाल को लेकर दो समुदायों में झड़प, 10 गिरफ्तार
गुजरात के पंचमहल जिले के गोधरा में एक सड़क के इस्तेमाल को लेकर दो समुदायों के बीच झड़प हो गई। पुलिस ने मंगलवार को यह जानकारी दी। एक अधिकारी ने बताया कि सोमवार शाम हुई झड़प में एक व्यक्ति घायल हो गया। पुलिस ने घटना के संबंध में मंगलवार को 10 लोगों को गिरफ्तार किया।
NCB ने डार्क वेब ड्रग्स नेटवर्क का भंडाफोड़ किया, 15 हजार LSD पैकेट जब्त; यह 2 दशक की सबसे बड़ी जब्ती
नारकोटिक्स कंट्रोल ब्यूरो (NCB) ने मंगलवार को LSD की सबसे बड़ी जब्ती के साथ डार्क वेब के जरिए चल रहे ड्रग्स तस्करी नेटवर्क का भंडाफोड़ किया। NCB नॉर्थ रीजन के डिप्टी DG ज्ञानेश्वर सिंह के मुताबिक दो मामलों में 6 लोगों को गिरफ्तार किया है। जिनके पास से 15,000 ब्लॉट्स (पाउच या पैकेट) LSD ड्रग जब्त किया है।
डिप्टी DG सिंह ने बताया कि LSD या लिसेर्जिक एसिड डायथाइलैमाइड एक सिंथेटिक ड्रग है, जो बहुत खतरनाक है। इस ड्रग के महज 0.1 ग्राम को ही कॉमर्शियल यूज के लिए अनुमति दी गई है। तस्करों के पास से मिली LSD की मात्रा, कॉमर्शियल यूज की जाने वाली दवा की तुलना में ढाई हजार गुना ज्यादा है।
इससे पहले कर्नाटक पुलिस और कोलकाता NCB ने 2021-2022 में एक ही अभियान में LSD की सबसे बड़ी जब्ती की थी, जिसमें 5000 ब्लॉट या पाउच मिले थे।
डिप्टी DG सिंह के मुताबिक यह नेटवर्क था और पोलैंड, नीदरलैंड, USA, दिल्ली-NCR, राजस्थान, महाराष्ट्र, केरल, तमिलनाडु और उत्तर प्रदेश में फैला हुआ था। उन्होंने लेन-देन के लिए क्रिप्टोकरंसी और डार्कनेट का इस्तेमाल किया। गिरफ्तार लोगों के पास से 2.5 किलो मारियुआना, 4.65 लाख नगद और बैंक खातों में जमा 20 लाख रुपये जब्त किए गए। पढ़ें पूरी खबर...
बिहार में पुल गिरने के मामले में कंस्ट्रक्शन कंपनी को कारण बताओ नोटिस जारी
बिहार के भागलपुर में अगुवानी-सुल्तानगंज पुल के ढहने के मामले में बिहार सरकार ने कंस्ट्रक्शन कंपनी को कारण बताओ नोटिस जारी किया है। रोड कंस्ट्रक्शन डिपार्टमेंट के एडिशनल चीफ सेक्रेटरी प्रत्यय अमृत ने बताया कि एग्जीक्यूटिव इंजीनियर को सस्पेंड कर दिया गया है। बिहार में जो पुल गिरा है उसका शिलान्यास 4 साल पहले CM नीतीश कुमार ने किया था। 1,717 करोड़ की लागत से बनने वाले पुल का एक हिस्सा दो साल पहले भी गिरा था।
हरियाणा और पंजाब में NIA की रेड, खालिस्तान-गैंगस्टर लिंक मामले में चल रही जांच
राष्ट्रीय जांच एजेंसी(NIA) ने आतंकी संगठन खालिस्तान टाइगर फोर्स (KTF) की फंडिंग करने वालों पर पंजाब और हरियाणा में रेड की है। पंजाब में 9 जगहों और हरियाणा में 1 जगह पर रेड की गई। KTF के लिए फंड जुटाने के अलावा बॉर्डर पार से हथियार, गोला-बारूद और एक्सप्लोसिव की तस्करी की साजिश में शामिल लोगों पर भी ये रेड हुई। हालांकि अभी तक इसका ब्यौरा सामने नहीं आया है। पढ़ें पूरी खबर...
लखनऊ में रिटायर्ड IPS ने सुसाइड किया, लाइसेंसी रिवॉल्वर से गोली मारी, सुसाइड नोट मिला
लखनऊ के गोमती नगर में रिटायर्ड IPS डीके शर्मा ने अपनी लाइसेंसी रिवॉल्वर से खुद को गोली मारकर सुसाइड कर लिया। 73 साल के शर्मा पत्नी और दो बच्चों के साथ गोमती नगर के विकासखंड इलाके में रहते थे। कमरे से पुलिस को सुसाइड नोट मिला है। इसमें डिप्रेशन की वजह से जान देने की बात लिखी हुई है। पढ़ें पूरी खबर...
विमान में बम की सूचना, सभी पैसेंजर्स को कोलकाता में उतारा गया
कोलकाता एयरपोर्ट पर एक व्यक्ति ने उड़ान भरने से पहले विमान में बम होने की बात कही। जिसके बाद सभी यात्रियों को विमान से नीचे उतार दिया गया। सूत्रों ने बताया कि 541 पैसेंजर्स को लेकर दोहा के रास्ते लंदन जाने वाला कतर एयरवेज का विमान मंगलवार तड़के 3.29 बजे उड़ान भरने के लिए तैयार हो रहा था, तभी एक यात्री ने चिल्लाना शुरू कर दिया कि विमान में बम है।
क्रू मेंबर्स ने तुरंत इसकी सूचना CISF को दी। सूत्रों ने बताया कि सभी यात्रियों को विमान से नीचे उतारा गया और पुलिस ने खोजी कुत्तों की मदद से विमान की गहन तलाशी ली, लेकिन कुछ नहीं मिला। CISF ने विमान में बम चिल्लाने वाले यात्री को हिरासत में लिया और उससे पूछताछ की।
कर्नाटक में कार ने खड़े ट्रक में मारी टक्कर, 5 लोगों की मौत, 13 घायल
कर्नाटक में यादगिरी के बालीचक्रा क्रॉस के पास मंगलवार सुबह एक खड़े ट्रक में एक कार ने टक्कर मार दी। इसमें कार सवार पांच लोगों की मौत हो गई और 13 अन्य लोग गंभीर रूप से घायल हो गए। पुलिस ने बताया कि घायलों को अस्पताल ले जाया गया है।
बिहार में पुल गिरने वाले मामले की स्वतंत्र जांच हो, पटना हाईकोर्ट में PIL दाखिल
बिहार के भागलपुर में अगुवानी-सुल्तानगंज पुल के ढहने के मामले की स्वतंत्र जांच की मांग को लेकर पटना हाईकोर्ट में एक जनहित याचिका दायर की गई। पुल का शिलान्यास 4 साल पहले सीएम नीतीश कुमार ने किया था। 1717 करोड़ की लागत से बनने वाले पुल का एक हिस्सा दो साल पहले भी गिरा था।
हरियाणा में भूकंप के झटके किए गए महसूस, 2.5 मापी गई तीव्रता
हरियाणा के झज्जर में मंगलवार सुबह 2.5 तीव्रता का भूकंप आया। नेशनल सेंटर फॉर सीस्मोलॉजी (NCS) के मुताबिक, भूकंप सुबह 7 बजकर 8 मिनट पर आया। यह 12 किलोमीटर की गहराई में आया था। इससे अभी किसी तरह के नुकसान की कोई खबर नहीं है।
RBI की सलाह- पेंशनर्स को किसी भी बैंक में लाइफ सर्टिफिकेट जमा कराने की सुविधा मिले
भारतीय रिजर्व बैंक की एक कमेटी ने बैंकों को ग्राहकों की भलाई के लिए कुछ कदम उठाने के सुझाव दिए हैं। कमेटी ने कहा है कि पेंशनर्स को पूरे साल में कभी भी किसी भी बैंक के माध्यम से अपना लाइफ सर्टिफिकेट जमा कराने की सुविधा मिलनी चाहिए। उनकी मदद के लिए एक डेडिकेटेड हेल्पलाइन नंबर भी जारी होना चाहिए। कमेटी ने कहा कि बैंक ग्राहकों से बार-बार केवाईसी की प्रक्रिया पूरी करने के लिए भी न कहें।
गोल्डमैन साक्स की रिपोर्ट: भारतीय शेयरों का रिटर्न 13%, उभरते देशों का 7%
20 साल से न सिर्फ भारतीय अर्थव्यवस्था, बल्कि यहां के शेयर बाजार ने भी चीन, ब्राजील और रूस जैसे देशों से बेहतर प्रदर्शन किया है। इस दौरान ‌BSE के टॉप-200 शेयरों में सालाना औसतन 13% उछाल आया। जबकि अन्य उभरते देशों का इंडेक्स सालाना सिर्फ 7% चढ़ा। अमेरिकी इन्वेस्टमेंट बैंकिंग कंपनी गोल्डमैन साक्स के मुताबिक, ग्लोबल विश्लेषक कहते रहे हैं कि भारतीय शेयर बाजार महंगे हैं। यानी शेयरों की वैल्यू जमीनी हकीकत से ज्यादा है। लेकिन, 20 साल में भारतीय बाजार का प्रदर्शन इस धारणा को गलत साबित कर रहा है।
उड्डयन मंत्री सिंधिया बोले- एयरलाइंस किराए की खुद निगरानी करें
नागरिक उड्डयन मंत्री ज्योतिरादित्य सिंधिया ने कुछ हवाई मार्गों पर असामान्य रूप से किराया बढ़ाए जाने को लेकर चिंता जाहिर की है। एयरलाइंस एडवाइजरी ग्रुप के साथ सोमवार को हुई बैठक में सिंधिया ने इस बात पर जोर दिया कि एयरलाइनों को कुछ चुनिंदा मार्गों पर हवाई किराए की खुद निगरानी करनी चाहिए, जिनमें काफी वृद्धि देखी गई है। इसमें विशेष रूप से वो हवाई मार्ग शामिल हैं, जहां पहले गो फर्स्ट की सेवाएं दी जा रही थीं।